**MINISTRIA E FINANCAVE DHE EKONOMISË**

**DREJTORIA E APELIMIT TATIMOR**

Nr. \_\_\_\_\_/ prot. Tiranë, më\_\_\_.\_\_\_.2021

**V E N D I M**

Drejtoria e Apelimit Tatimor, në zbatim të kreut XIII të Ligjit nr. 9920, datë 19.05.2008 “Për Procedurat Tatimore në RSH”, mori në shqyrtim kërkesën ankimore, që i përket:

KËRKUES: \_\_\_\_\_\_\_\_

OBJEKTI: Ankim ndaj njoftim vlerësimit për detyrimet sa më poshtë:

|  |  |  |  |  |  |  |
| --- | --- | --- | --- | --- | --- | --- |
| Tatimi | Periudha | Detyrimi për tu paguar | Kamatë-vonesa | Gjobë për pagesë të vonuar | Gjobë për deklarim të pasaktë | Shuma |
| Sigurime Shoqerore | 2020/10 | 7,748 | 126 | 509 |  | 8,383 |
| Sigurime Shoqerore | 2020/11 | 7,748 | 126 | 509 |  | 8,383 |
| Sigurime Shoqerore | 2020/12 | 7,748 | 126 | 509 |  | 8,383 |
| Sigurime Shoqerore | 2021/01 | 8,940 | 53 | 215 |  | 9,208 |
| Sigurime Shoqerore | 2021/02 | 8,940 | 53 | 215 |  | 9,208 |
| Sigurime Shoqerore | 2021/03 | 8,940 | 53 | 215 |  | 9,208 |
| Sigurime Shoqerore | 2021/04 | 8,940 |  |  | 2,575 | 11,515 |
| Shuma | 59,004 | 537 | 2,172 | 2,575 | 64,288 |

Nga shqyrtimi paraprak i ankimit konstatojmë se janë plotësuar kërkesat ligjore për marrjen në shqyrtim, kërkesa këto të përcaktuara në pikat 1, 2 dhe 3 të nenit 106, neni 107 dhe Udhëzimin e Ministrit të Financave nr. 24, datë 02.09.2008 pika 106 e në vijim, pasi:

* Akti administrativ i ankimuar, është objekt apelimi, sipas pikes 1, neni 106 të ligjit të sipërcituar.
* Ankimi është bërë në përputhje me afatin e përcaktuar në nenin 106 të Ligjit nr. 9920, datë 19.05.2008 “Për Procedurat Tatimore në RSH”.
* Lidhur me kërkesën ligjore të pagimit të detyrimit tatimor, konstatojmë se tatimpaguesi ka kryer pagesat e detyrimeve, referuar urdhër pagesave dhe sistemit tatimor C@TS, brenda afatit të ankimit.

\* \* \*

Me njoftim vlerësimin e ankimuar tatimpaguesi është njoftuar për detyrime dhe gjoba për kontribute të sigurimeve shoqërore pasi nga subjekti është kryer llogaritja me pagë më të vogël se paga minimale e përcaktuar në VKM. Duke filluar nga periudha Tetor 2020 deri në periudhën prill 2021 tatimpaguesi ka deklaruar me zero pagën si i vetëpunësuar në kundërshtim me Ligjin nr 9136, datë 11.9.2003, “Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë” i ndryshuar.

Për këtë periudhë tatimpaguesit i është kryer vlerësim tatimor nga zyra sipas Akt Vlerësimit nga Zyra duke ndryshuar deklaratat e kryera nga tatimpaguesi dhe duke i deklaruar ato bazuar në VKM në pagën minimale prej 30.000 lekë.

\* \* \*

Tatimpaguesi kërkon shfuqizimin e njoftim vlerësimit vlerësimit duke argumentuar se duke filluar nga 01.04.2021 e në vazhdim nuk ka pasur punë. Vlerësimi i kryer nuk ka bazë ligjore pasi kam raportuar sipas programit C@TS pa asnjë ndryshim. Denimi me dy gjoba është në kundërshtim me kushtetutën.

**\* \* \***

Drejtoria e Apelimit Tatimor, pas shqyrtimit të pretendimeve të tatimpaguesit dhe dokumentacionit bashkëlidhur kërkesës ankimore, e konsideron të drejtë vlerësimin e kryer dhe rrëzon ankimin duke theksuar se:

Ligji nr. 9136, datë 11.09.2013, “Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë”, në nenin 9, pika 1 përcakton se “*Kontributet e detyrueshme të sigurimeve shoqërore për personin e vetëpunësuar, përfshirë punëdhënësin e vetëpunësuar, llogariten si përqindje mbi një pagë bruto, jo më të ulët se paga minimale në shkallë vendi dhe jo më të lartë se paga maksimale, e miratuar me vendim të Këshillit të Ministrave...*

*Kontributet e detyrueshme të sigurimit shëndetësor për personin e vetëpunësuar, përfshirë punëdhënësin e vetëpunësuar dhe punonjësin e papaguar të familjes, llogariten sipas nivelit të parashikuar si përqindje mbi dyfishin e pagës minimale në shkallë vendi, të miratuar me vendim të Këshillit të Ministrave*”.

VKM nr. 77, datë 28.1.2015 “Për kontributet e detyrueshme dhe përfitimet nga sistemi i sigurimeve shoqërore dhe sigurimi i kujdesit shëndetësor”, në kreun II, pika 3 dhe 4 përcakton se:

*“3. Paga bruto mujore, për efekt të llogaritjes së kontributit të sigurimeve shoqërore, nga data 1.1.2015 e në vazhdim, të jetë, si më poshtë vijon...*

*b) jo më pak se sa paga minimale... dhe sipas përcaktimit të vetë personit... për personat e vetëpunësuar...*

*4. Paga mujore, për efekt të llogaritjes së kontributit të sigurimit të kujdesit shëndetësor, nga data 1.1.2015 e në vazhdim, të jetë, si më poshtë vijon...*

*b) sa dyfishi i pagës minimale... për personat e vetëpunësuar dhe punonjësit e papaguar të familjes me të cilët i vetëpunësuari punon e bashkëjeton ligjërisht...”*

Ndërsa në pikat 6 dhe 7 të VKM-së përcaktohet se:

“*6. I vetëpunësuari dhe i vetëpunësuari që punëson të tretë, me përjashtim të të vetëpunësuarit në bujqësi, të paguajë për vete një kontribut të detyrueshëm për sigurimet shoqërore, në masën 23% të pagës, por jo më pak se paga minimale mujore dhe sipas përcaktimit të vetë personit, deri në nivelin e pagës maksimale për efekt të kontributeve shoqërore.*

*7. I vetëpunësuari dhe i vetëpunësuari që punëson të tretë, me përjashtim të të vetëpunësuarit në bujqësi, të paguajë për vete një kontribut të detyrueshëm për sigurimin e kujdesit shëndetësor, në masën 3.4% të dyfishit të pagës minimale mujore, për efekt të llogaritjes së kontributeve...*”.

Udhëzimi nr. 23, datë 9.12.2014 “Për mbledhjen e kontributeve të detyrueshme të sigurimeve shoqërore dhe shëndetësore”, në pikën 3.3 përcakton llogaritjen e kontributeve nga tatimpaguesit persona fizikë për të vetëpunësuarit dhe për punonjësit e papaguar të familjes, si më poshtë:

*“Kontributet e sigurimeve shoqërore dhe shëndetësore për personat fizikë, tatimpagues të tatimit mbi vlerën e shtuar dhe tatimit mbi fitimin, ose të tatimit të thjeshtuar mbi fitimin për biznesin e vogël, me ose pa punëmarrës, për vete dhe për punonjësit e papaguar të familjes, me të cilët punojnë e bashkëjetojnë ligjërisht, llogariten me përqindje mbi pagën mujore minimale në shkallë vendi. Përqindjet përkatëse dhe niveli i pagës minimale janë siç përcaktohet në vendimin përkatës të Këshillit të Ministrave. Në këtë vendim është përcaktuar dhe shuma mujore fikse e kontributit të detyrueshëm të sigurimeve shoqërore, që duhet të paguajë personi i vetëpunësuar në aktivitet, tregtar apo shërbimi, ambulant, si dhe kryefamiljari, që punëson persona si punëtorë shtëpie.*

*Në mbështetje të ligjit nr. 7703, datë 11.5.1993 “Për sigurimet shoqërore në Republikën e Shqipërisë”, të ndryshuar, personi fizik, për vete, me dëshirën e tij, kontributet e sigurimeve shoqërore mund t’i llogarisë e paguajë mbi bazën e një page edhe më të madhe nga paga minimale në shkallë vendi deri në kufirin e pagës maksimale për efekt të llogaritjes së kontributeve të sigurimeve shoqërore të punëmarrësit”.*

Tatimpaguesi duhet të llogarisë dhe paguajë kontributet e detyrueshme të sigurimeve shoqërore dhe shëndetësore në përputhje me dispozitat e mësipërme, në të kundërt organi tatimor kryen vlerësim bazuar në nenin 18 të Ligjit nr. 9136, datë 11.09.2013, “Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë”, ku përcaktohet se: “*Kur organet tatimore zbulojnë se kontributet nuk janë llogaritur në masën e duhur, bëjnë vlerësime. Për vlerësimet, mbledhjen e detyrimeve për kontributet, kamatëvonesat e gjobat, si dhe radhën e pagesës së tyre, zbatohen rregullat e përcaktuara në ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar, përjashtuar afatin e parashkrimit të detyrimeve”*.

Nga krahasimi i deklarimeve të tatimpaguesit me dispozitat ligjore të sipërcituara, është konstatuar se tatimpaguesi nuk ka llogaritur dhe paguar kontributet e sigurimeve shoqërore për periudhën tetor 2020 deri në prill 2021 në përputhje me vlerat e përcaktuara në këto dispozita, por ka dorëzuar listëpagesat me vlera 0 lekë. Në zbatim të dispozitave të mësipërme, administrata tatimore me të drejtë ka kryer vlerësim tatimor, pasi ka konstatuar se detyrimi i vetëdeklaruar nga tatimpaguesi është i pasaktë.

Në lidhje me pretendimet e tatimpaguesit se ka raportuar “pa aktivitet” në përputhje me sistemin tatimor elektronik, DAT sjell në vëmendje se Udhëzimi nr. 23, datë 09.12.2014, në pikën 4.7 përcakton se “*Në zbatim të ligjit “Për procedurat tatimore” dhe udhëzimit në zbatim të tij, personat juridikë dhe fizikë janë të detyruar të paraqesin deklaratën “Listëpagesa e kontributeve të sigurimeve shoqërore, shëndetësore dhe tatimit mbi të ardhurat nga punësimi” edhe në qoftë se ato, për periudhën tatimore nuk kanë për të paguar kontribute, pasi ai mund të mos ketë kryer aktivitet gjatë asaj periudhe tatimore. Të gjithë personat juridikë dhe fizikë të cilët kanë kaluar në regjistrin pasiv të tatimpaguesve në zbatim të pikës 1, shkronja “a”, “b” dhe “c” të nenit 44 të ligjit nr. 9920, datë 19.5.2008, “Për procedurat tatimore në Republikën e Shqipërisë”, nuk llogariten dhe paguhen detyrime për kontributet e sigurimeve shoqërore dhe shëndetësore*”.

Drejtoria e Apelimit Tatimor bën me dije se kjo dispozitë zbatohet vetëm në rastet kur tatimpaguesi nuk ka kryer aktivitet gjatë periudhës, por e ka deklaruar paraprakisht këtë fakt, nëpërmjet nisjes së procedurave për kalimin në regjistrin pasiv apo aplikimit për çregjistrim. Ndërsa, në rastet kur tatimpaguesi nuk ka deklaruar paraprakisht se nuk do të kryejë aktivitet, ai duhet të vijojë më llogaritjen dhe pagesën e kontributeve të sigurimeve shoqërore dhe shëndetësore në përputhje me dispozitat e mësipërme, duke qënë se është person ekonomikisht aktiv.

Deklarimi i pasaktë i kontributeve të sigurimeve shoqërore dhe shëndetësore dënohet me gjobë në përputhje me nenin 115 të Ligjit 9920, datë 19.05.2008” Për Procedurat tatimore në RSH”, i ndryshuar, ku përcaktohet se:

*“1. Dorëzimi i një deklarate tatimore të pasaktë dënohet me një gjobë të barabartë me 0,06 për qind të shumës së detyrimit të papaguar për çdo ditë, gjatë së cilës pagesa nuk është kryer. Në asnjë rast, gjoba nuk llogaritet për një periudhë më të gjatë se 365 ditë kalendarike.*

Sa më sipër, Drejtoria e Apelimit Tatimor e konsideron të drejtë vlerësimin dhe rrëzon ankimin, duke theksuar se tatimpaguesi ka detyrimin për llogaritjen dhe pagesën e kontributeve të sigurimeve shoqërore dhe shëndetësore, përveç rasteve kur ai ka deklaruar moskryerjen e aktivitetit, nëpërmjet procedurave për kalimin në regjistrin pasiv apo çregjistrim.

Sa më sipër**,** Drejtoria e Apelimit Tatimor, në zbatim të nenit 108, pika 3 të Ligjit nr. 9920 datë 19.05.2008, “Për Procedurat Tatimore në RSH” dhe pikës 108.3.3, të Udhëzimit të Ministrit të Financave nr. 24 datë 02.09.2008, i nxjerrë në bazë dhe për zbatim të këtij ligji,

**V E N D O S I :**

* **Lënien në fuqi të aktit administrativ**, Njoftim Vlerësimit për detyrimet sa më poshtë:

|  |  |  |  |  |  |  |
| --- | --- | --- | --- | --- | --- | --- |
| Tatimi | Periudha | Detyrimi për tu paguar | Kamatë-vonesa | Gjobë  | Gjobë  | Shuma |
| Sigurime Shoqerore | 2020/10 | 7,748 | 126 | 509 |  | 8,383 |
| Sigurime Shoqerore | 2020/11 | 7,748 | 126 | 509 |  | 8,383 |
| Sigurime Shoqerore | 2020/12 | 7,748 | 126 | 509 |  | 8,383 |
| Sigurime Shoqerore | 2021/01 | 8,940 | 53 | 215 |  | 9,208 |
| Sigurime Shoqerore | 2021/02 | 8,940 | 53 | 215 |  | 9,208 |
| Sigurime Shoqerore | 2021/03 | 8,940 | 53 | 215 |  | 9,208 |
| Sigurime Shoqerore | 2021/04 | 8,940 |  |  | 2,575 | 11,515 |
| Shuma | 59,004 | 537 | 2,172 | 2,575 | 64,288 |

Bazuar në Ligjin nr. 9920, datë 19.5.2008 “Per Procedurat Tatimore në R.Sh”, neni 109, pika 2, tatimpaguesi mund t’a kundërshtojë vendimin e Drejtorisë së Apelimit Tatimor në gjykatën administrative, brenda 30 ditëve kalendarike nga data e marrjes dijeni për këtë vendim.

 **DREJTOR I APELIMIT TATIMOR**